Марко Пецарски
Марко Пецарски (Хихон, 12. фебруар 2000) српски је кошаркаш. Игра на позицији крилног центра. Његов отац Мирослав је такође био кошаркаш.

Каријера

Клупска 
Марко Пецарски је рођен у шпанском Хихону, где је његов отац Мирослав играо у то време кошарку. Одрастао је у Београду. У млађим категоријама Марко је играо за Земун да би касније прешао у Мега Лекс. У дресу Меге је забележио и свој сениорски деби, 2. маја 2016. године против Црвене звезде у Јадранској лиги. Провео је на терену два минута и забележио исто толико поена у поразу свог тима 61:49. У јануару 2017. је потписао за Бајерн Минхен. Тамо је играо за Бајернов други тим у трећој лиги Немачке. 

У септембру 2017. је потписао трогодишњи уговор са Партизаном. Са црно-белима је освојио два Купа Радивоја Кораћа – 2018. и 2019. године. Незадовољан минутажом коју је имао у Партизану, Пецарски је у септембру 2019. званично раскинуо уговор са клубом и одмах затим прешао у ФМП. У јулу 2021. је споразумно раскинуо уговор са екипом ФМП-а. За сезону 2021/22. је потписао уговор са Борцем из  Чачка. 

У августу 2022. је потписао за Морнар из Бара. Након сезоне у Морнару прешао је у турског прволигаша Мекерзефенди – Денизли.

Репрезентативна 
Са репрезентацијом Србије до 18 година освојио је 2017. златну медаљу на Европском првенству у Словачкој. Годину дана касније је поновио исти успех, с тим што је овога пута био и најкориснији играч првенства.

Током лета 2019. године био је члан репрезентације Србије која је заузела седмо место на Светском првенству до 19 година, као и селекције до 20 година која је на Европском првенству била претпоследња. На тим турнирима бележио је 22,1 поен и 8,6 скокова, односно 18,8 поена и 8,8 скокова.

Успеси

Клупски 
 Партизан:
 Куп Радивоја Кораћа (2): 2018, 2019.

Репрезентативни 
 Европско првенство до 18 година:  2017, 2018.

Појединачни 
 Најкориснији играч Европског првенства до 18 година (1): 2018.

Референце

Спољашње везе 
 Профил на сајту АБА лиге
 Профил на сајту Фибе

Рођени 2000.
Српски кошаркаши
Кошаркашки центри
Кошаркаши Мега баскета
Кошаркаши Партизана
Кошаркаши ФМП Железника
Кошаркаши чачанског Борца
Кошаркаши барског Морнара
Срби у Шпанији